钦定古今图书集成/理学汇编/文学典/第085卷 > 郑子聃
## 钦定古今图书集成/理学汇编/文学典/第085卷 > 郑子聃

按《金史文艺传》：“子聃，字景纯，大定府人。父宏，辽金源
令。二子子京、子聃。杨丘行尝谓人曰：‘金源二子，凤毛
也。小者尤特达，后必名世。子聃及冠，有能赋声。天德
二年，丘行为太子左卫率府率，廷试明日，海陵以子
聃程文示丘行，对曰：‘可入甲乙’。及拆卷，果中第一甲
第三人，调翼城丞，迁赞皇令，召为书画直长。子聃颇’”
以才望自负，常慊不得为第一甲第一人。正隆二年，
会试毕，海陵以第一人程文问子聃，子聃少之，海陵
问：“作赋何如？”对曰：“甚易。”因自矜，且谓他人莫己若也。
海陵不悦，乃使子聃与翰林修撰篡戬杨伯仁、宣徽
判官张汝霖、应奉翰林文字李希颜同进士杂试。七月癸未，海陵御宝昌门，临轩观试，以“不贵异物民乃
足”为赋题，“忠臣犹孝子”为诗题，“忧国如饥渴”为论题。
上谓读卷官翟永固曰：“朕出赋题，能言之，或能行之，
未可知也。诗论题，庶戒臣下。”丁亥，御便殿，亲览试卷，
中第者七十三人，子聃果第一，海陵奇之。有顷，进官
三阶，除翰林修撰，改侍御史。京畿旱，诏子聃决囚，遂
澍雨，人以比颜真卿。迁待制兼吏部郎中，改秘书少
监，迁翰林直学士，兼太子左谕德，显宗深器重之。以
疾求补外，遂为沂州防御使。皇太子币赆甚厚，命以
安舆之官。召还，为左谏议大夫，兼直学士。改吏部侍
郎、同修国史，直学士如故。迁侍讲兼修国史。上曰：“修
《海陵实录》，知其详无如子聃者。”盖以史事专责之也。
二十年，卒，年五十五。子聃，英俊有直气，其为文亦然。
平生所著诗文二千馀篇。